Zenia Stampe (RV), 2023-12-08:
Tak for det.
Vi kan godt støtte forslaget, som er ualmindelig sympatisk og også meget relevant og påkrævet, kunne man sige.
Når man netop læser forskningen, viser det sig jo, at de muligheder, der kunne være, for, at man som familiesammenført voldsudsat brød med sin partner, desværre ikke bliver brugt, fordi risikoen for ikke at kunne dokumentere, at den vold, man har været udsat for, også er årsagen til, at man bliver skilt, er for høj.
Tilsvarende er risikoen for, at man ikke kan få lov til alligevel at blive i Danmark i længden, også høj.
Men vi støtter også de tre forslag, der handler om at lette adgangen til at få ophold for voldsudsatte.
Så vil jeg sige til dem, som har været lidt skeptiske, men alligevel har udtalt sympati for de her kvinder, at jeg jo ikke mener, at det er en ladeport, for det er stadig væk, så vidt jeg forstår forslaget, nødvendigt at dokumentere, at man har været udsat for vold.
Men hvem i alverden har egentlig fået den idé, at man så kun skulle få lov til at blive, hvis det var volden, der var årsag til skilsmissen?
Så jeg gør mig da tanker om, hvad man har siddet og tænkt i det rum, hvor man fik den idé, at det altså ikke måtte gælde den kvinde, som har været udsat for social undertrykkelse, tvang og vold i mange år, men som til sidst måske går af helt andre grunde; det kan være et hensyn til børnene eller noget andet.
Men årsagen skal altså være volden.
Det er jo næsten mere tragisk at forestille sig, at det er en kvinde, der har fundet sig i volden i mange år, og så kan det være noget andet, der i sidste ende gør, at bægeret flyde over og man går, og denne kvinde vil så ikke have adgang til at bruge den her paragraf i udlændingelovgivningen.
Så vi har fuld sympati for forslaget og giver fuld opbakning til det.
Vi synes også, lidt i tråd med det sidste forslag, at de her reservationer, der er nogen, der har, hvor man altså på den ene side har sympati for forslaget, men så på den anden side har reservationer, med hensyn til om det er en ladeport, vi åbner, er ved at blive en rygmarvsreaktion i Folketinget og i udlændingepolitikken, så selv den mindste lille ændring, som egentlig baserer sig på sund fornuft, ser man spøgelser i.
Man tror, at den sunde fornuft pludselig kan udvikle sig til en nøgle, der åbner den her kæmpe port for indvandring, eller at den er en trojansk hest i udlændingepolitikken.
Det her er altså ikke en trojansk hest; det handler om voldsudsatte.
Det handler ikke om nogen andre.
Færdig!
Og de kvinder vil vi gerne give bedre muligheder for at kunne blive i Danmark, men jo først og fremmest, at de kan bryde ud af det her voldelige ægteskab og den sociale undertrykkelse.
Og der må vi bare konstatere, når vi kigger på forskningen i dag, at det er der mange der ikke tør, dels fordi de måske ikke kender deres muligheder, dels fordi den mulighed, de har, er betinget og meget risikofyldt på flere områder og i øvrigt også er skåret helt forkert, fordi man netop ikke bare skal dokumentere, at man er blevet udsat for vold, men også skal dokumentere, at det er derfor, man går.
Så jeg vil bare gentage vores støtte til forslaget og sige tak til forslagsstillerne for at bringe det frem i salen.